ང་ཚོས་སྐྱོན་ཆ་གང་འདུག་བསམ་བློ་གཏོང་དགོས།ཤེས་ཡོན་ཐད་ཆ་བཞག་ན་ཕྱི་ལོ་༡༩༦༠ལོར་ང་ཚོས་མ་སུ་རིར་སློབ་གྲྭ་དང་པོ་དེ་བཙུགས་པ་ཡིན།དེ་དུས་ང་ཚོ་བཙན་བྱོལ་བ་ཆགས་ཏེ་ལོ་གཅིག་ཙམ་ལས་སོང་མེད།ཕྲུ་གུ་མང་པོ་དེ་ཙམ་མེད།ན་གཞོན་སློབ་ཕྲུག་ལྔ་བཅུ་ཡོད་པའི་སློབ་གྲྭ་དང་པོ་དེ་ཡིན།དེ་ནས་རིམ་པས་རིམ་པས་མ་སུ་རིའི་སློབ་གྲྭ་དང།ཌ་ལ་ཧོ་སི།སིམ་ལ།རྡོ་རྗེ་གླིང་སློབ་གྲྭས་མཚོན་པའི་སློབ་གྲྭ་ཁག་རིམ་པ་རིམ་པས་བཙུགས་ཡོད།དེ་བཞིན་གཞིས་ཆགས་ཁག་ཚང་མའི་ནང་སློབ་གྲྭ་བཙུགས་ཏེ་ཐོག་མའི་ལོ་བཅུ་ཉི་ཤུ་ཙམ་རིང་ང་ཚོས་སློབ་སྦྱོང་བྱེད་ཡུལ་གྱི་གནས་གཞི་འཛུགས་ཐབས་ལ་ཤུགས་བསྒྲིལ་བ་དང༌།དེ་རྗེས་ལོ་བཅོ་ལྔ་ཉི་ཤུ་སོང་མཚམས་ངོས་ནས་ད་ཆ་ང་ཚོ་གཞི་རྩ་ཅུང་ཡག་པོ་ཚུགས་ཡོད་པས་ང་ཚོས་ཡར་རྒྱས་གཏོང་རྒྱུ་དང༌།སློབ་སྦྱོང་ཚད་ལོངས་པ་ཡོང་ཐབས་ལ་བསམ་བློ་གཏོང་རྒྱུ་དེ་གལ་ཆེན་པོ་རེད་འདུག་ཅེས་བཤད་པ་ཡིན།རིམ་པས་རིགས་གཅིག་རྐང་འཛིན་གྱི་སློབ་སྦྱོང་ཐོན་པ་དགོས་པ་ལས།འཛིན་གྲྭ་བཅུ་གཉིས་དང༌།བཅོ་ལྔ་བཅུ་དྲུག་ཐོན་པ་ཡིན་ཞེས་ལག་འཁྱེར་ཡོད་པ་ཙམ་གྱིས་མི་འགྲིགས།ལས་རིགས་གང་དང་གང་ཡིན་ཡང་རང་རྐྱ་འཕེར་བའི་སྒོ་ནས་བསམ་བློ་གཏོང་ཐུབ་པ་དང༌།འཆར་གཞི་འགོད་ཐུབ་པ།ལག་ལེན་བསྟར་ཐུབ་པ་བཅས་ཀྱི་རིགས་གཅིག་རྐང་འཛིན་པ་ཐོན་པ་བྱེད་དགོས།རིགས་གཅིག་རྐང་འཛིན་གྱི་མི་བཅུ་བྱུང་བ་ཡིན་ན་དེའི་ཚོད་ཀྱིས་ནུས་པ་ཐོན་རྒྱུ་དང༌།མི་བརྒྱ་ཐམ་པ་བྱུང་ན་དེའི་ཚོད་ཀྱིས་ནུས་པ་ཐོན་རྒྱུ་རེད་ཅེས་ངས་འབོད་སྐུལ་རིམ་པ་བྱས་པ་ཡིན།དེ་ལྟར་འབོད་སྐུལ་བྱས་ཏེ་ལོ་སུམ་ཅུ་ཙམ་ཕྱིན་སོང༌།ཐོག་མའི་ལོ་ཉི་ཤུ་ང་ཚོས་རྐང་པ་འཛུགས་ཐབས་བྱས་པ་དང༌།དེ་རྗེས་ཀྱི་ལོ་སུམ་ཅུ་མ་ཟིན་ཙམ་རིང་ང་ཚོས་ཡར་རྒྱས་གཏོང་རྒྱུ་དང༌།ཚགས་ཚུད་གཏོང་རྒྱུའི་ལས་ཀ་དེ་དག་ཡག་པོ་ཞིག་བྱུང་ཨེ་ཡོད་བསམ་གྱི་འདུག